Draga braćo i sestre,

prije nego što zaključimo ovo toliko iščekivano slavlje, želim pozdraviti sve vas i zahvaliti svima vama koji ste u tolikom broju došli proslaviti dvojicu novih svetaca! S ljubavlju pozdravljam biskupe i svećenike. S poštovanjem pozdravljam službena izaslanstva i uvažene predstavnike vlasti.

U ovom ozračju lijepo je podsjetiti da se jučer Crkva obogatila i s dvoje novih blaženika. U Talinu, glavnom gradu Estonije, blaženim je proglašen isusovački nadbiskup Edoardo Profittlich, ubijen 1942. godine tijekom progona Crkve od strane sovjetskog režima.

A u Veszprému, u Mađarskoj, blaženom je proglašena Marija Magdalena Bódi, mlada laikinja, ubijena 1945. jer se oduprla vojnicima koji su ju htjeli zlostavljati. Hvalimo Gospodina za ova dva mučenika, hrabre svjedoke ljepote Evanđelja!

Zagovoru svetaca i Djevice Marije povjeravamo svoju neprestanu molitvu za mir, posebno u Svetoj Zemlji i u Ukrajini, kao i u svim drugim zemljama natopljenima krvlju rata. Vladarima ponavljam: poslušajte glas savjesti! Prividne pobjede postignute oružjem, sijanjem smrti i razaranja, uistinu su porazi i nikada ne donose mir i sigurnost! Bog ne želi rat, nego mir, i podupire one koji se zauzimaju izići iz vrtloga mržnje i kročiti putem dijaloga.